bluuebunny/crossref_metadata_2025 huggingface dataset:
Σύμπλοκα του τεχνητίου και του ρηνίου με πιθανό φαρμακολογικό ενδιαφέρον
Authors: Παπαχρίστου Μαρία
Published: August 2021

Στη μελέτη αυτή γίνεται ο σχεδιασμός και η σύνθεση εξαϋποκατεστημένων μικτών, ουδέτερων, συμπλόκων του Re και του Tc-99 και του Tc-99m, τα οποία θα αποτελέσουν τη βάση για την ανάπτυξη ραδιοφαρμακευτικών ενώσεων των νουκλιδίων αυτών. Τα σύμπλοκα είναι τριών κατηγοριών με γενικούς τύπους MO(NN)(S)3, MO(NN)(SΟ)(S) και MO(NN)(S)₂(S), MO(NN)(SS)(S). Ως υποκαταστάτες χρησιμοποιήθηκαν το 2,2’-διπυριδύλιο, το 2-μερκαπτοβενζοϊκό οξύ, η 1,2-βενζολοδιθειόλη και οι μονοδραστικές θειόλες 4-μεθυλο και 4-μεθοξυθειοφαινόλη και M=Re, Tc-99 και Tc-99m. Σε επίπεδο φορέα η Παρασκευή των συμπλόκων έγινε με αντιδράσεις αντικατάστασης χρησιμοποιώντας κατάλληλα πρόδρομα σύμπλοκα. Τα προϊόντα ταυτοποιήθηκαν με φασματοσκοπία IR, ¹H-NMR, στοιχειακή ανάλυση και κρυσταλλογραφία ακτίνων-Χ. Σε επίπεδο ιχνηθέτη η παρασκευή γίνεται με απευθείας ανάγνωση των υπερτεχνητικών ιόντων και η ταυτοποίηση των συμπλόκων γίνεται με χρωματογραφία HPLC. Τέλος γίνεται η βιοκατανομή των συμπλόκων και αξιολόγησή τους.
Σημασιολογική προσέγγιση στην ανάπτυξη συστημάτων γεωπυλών
Authors: Αθανάσης Νικόλαος
Published: August 2021

Στην παρούσα διδακτορική διατριβή παρουσιάζεται μια καινοτόμα προσέγγιση στην ανάπτυξη συστημάτων γεωπυλών. Η καινοτομία της προσέγγισης εντοπίζεται στο γεγονός ότι αξιοποιεί τη σημασιολογική οργάνωση των διαθέσιμων μεταδεδομένων για την εξερεύνηση επιθυμητών πληροφοριών μέσα από μηχανισμούς σημασιολογικής και χωρικής πλοήγησης. Οι συμβατικές τεχνικές αναζήτησης σε συστήματα γεωπυλών στηρίζονται στη σύνθεση επερωτήσεων με λέξεις κλειδιά ή στον καθορισμό κριτηρίων φιλτραρίσματος. Έτσι όμως πολλές φορές τα αποτελέσματα αναζήτησης δεν είναι τα επιθυμητά, αφού οι διάφοροι φορείς που συνεισφέρουν στο διαμοιρασμό των πληροφοριών ενδεχομένως να αντιλαμβάνονται με διαφορετικό τρόπο το νόημα της διακινούμενης πληροφορίας. Η σημασιολογική ετερογένεια κάνει τις συμβατικές τεχνικές αναζήτησης να έχουν χαμηλή ανάκληση, δηλαδή να μην υπολογίζεται το σύνολο των σχετικών πόρων και χαμηλή ακρίβεια, δηλαδή ορισμένα από τα αποτελέσματα που υπολογίζονται να μην σχετίζονται σημασιολογικά με την εκάστοτε αναζήτηση. Εκτός από τα προβλήματα λόγω της σημασιολογίας της διακινούμενης πληροφορίας οι συμβατικές μέθοδοι αναζήτησης σε συστήματα γεωπυλών συχνά δυσκολεύουν τους χρήστες στην εύρεση των πληροφοριών που επιθυμούν, αφού προϋποθέτουν την εξοικείωσή τους με το εκάστοτε πεδίο εφαρμογής. Πολλές φορές οι χρήστες αδυνατούν να προβλέψουν είτε πόσα κριτήρια πρέπει να συμπληρώσουν είτε πώς μια αλλαγή σε μια συνθήκη φιλτραρίσματος θα επηρεάσει τα αποτελέσματα της αναζήτησης. Τα αποτελέσματα παρουσιάζονται τις περισσότερες φορές σε μια μορφή λίστας όπου πρέπει οι ίδιοι να κρίνουν για κάθε πόρο ξεχωριστά αν ανήκει ή όχι στις πληροφορίες που επιθυμούν. Αντίθετα, στην παρούσα εργασία η αναζήτηση των πληροφοριών γίνεται μέσα από την πλοήγηση σε επίπεδο σημασιολογικό και χωρικό, κάτι που επιτρέπει την εξερεύνηση των διαθέσιμων πληροφοριών ακόμα και στην περίπτωση που ο χρήστης έχει μια ασαφή εικόνα για το τι ακριβώς ψάχνει. Εφαρμογή της μεθοδολογίας που ακολουθήθηκε αποτελεί η σημασιολογική γεωπύλη διαχείρισης φυσικών κινδύνων με έμφαση στις δασικές πυρκαγιές. Η επιλογή του συγκεκριμένου πεδίου έγινε λαμβάνοντας υπόψη την αναγκαιότητα για την ολοκληρωμένη ανάλυση και διεπιστημονική προσέγγιση στη διαχείριση των δασικών πυρκαγιών. Η σημασιολογική γεωπύλη διαχείρισης δασικών πυρκαγιών φιλοδοξεί να αποτελεί κομβικό σημείο ενοποίησης και διαχείρισης ενός πολύ μεγάλου όγκου πληροφοριών, συνεισφέροντας ως βασικό μέσο διάχυσης της σχετικής γνώσης. Η γενικότητα της προσέγγισης επιτρέπει την ανάπτυξη σημασιολογικών γεωπυλών για διαφορετικά πεδία γνώσης. Έτσι, μπορεί να εφαρμοστεί σε οποιοδήποτε γεωγραφικό πεδίο εφαρμογών, αρκεί να αναπτυχθούν οι κατάλληλες οντολογίες που θα διαμορφώνουν και θα αξιοποιούν τη σημασιολογία των διαθέσιμων πληροφοριών.
Η Ελλάδα και το ζήτημα των πυρηνικών όπλων, 1957-1963
Authors: Κουρκουβέλας Λυκούργος
Published: August 2021

[…] Η παρούσα ερευνητική προσπάθεια επικεντρώνεται στις πολιτικές παραμέτρους του ζητήματος των πυρηνικών όπλων στην Ελλάδα την περίοδο 1957-1963 και σκοπός της είναι η ανάλυση και ερμηνεία των πολιτικών αποφάσεων των ελληνικών κυβερνήσεων αναφορικά με τα πυρηνικά όπλα αλλά και η πρόσληψη του ζητήματος από τον ευρύτερο πολιτικό κόσμο και την ελληνική κοινωνία. Επιχειρείται η ερμηνεία των πολιτικών παραμέτρων και αιτιών ενώ αναλύονται κοινωνικές δράσεις όταν αυτές συνυφαίνονται με τις πολιτικές συνιστώσες του ζητήματος. Μέσα σε αυτά τα πλαίσια, άλλωστε, επιχειρείται η ανεύρεση και ανάδειξη των αιτιών, των προθέσεων και των παραγόντων που διαμόρφωσαν το ελληνικό ειρηνιστικό κίνημα. Τα χρονικά όρια της μελέτης εκτείνονται από τις αρχές του 1957 έως τον Αύγουστο του 1963 και ορίζονται από την έναρξη και την ολοκλήρωση συγκεκριμένων διεθνών εξελίξεων. […]
Πειραματική ενδοκαρδίτιδα σε κονίκλους
Authors: Σιαπέρας Πέτρος
Published: August 2021

Η συγχορήγηση δεξαμεθαζόνης και αντιβιοτικών έχει αποδειχθεί ευεργετική σε κλινικές μελέτες ασθενών με μηνιγγίτιδα και σε πειραματικές μελέτες που αφορούν λοιμώξεις όπως η σηπτική αρθρίτιδα, νεφρίτιδα και ενδοφθαλμίτιδα. Με δεδομένο ότι η θεραπεία της σταφυλοκοκκικής ενδοκαρδίτιδας λόγω της μεγάλης ιστικής καταστροφής, απαιτεί στις περισσότερες περιπτώσεις συνδυασμένη χειρουργική και φαρμακευτική αντιμετώπιση, σκοπός της παρούσης μελέτης ήταν να ελεγχθεί εάν η σύγχρονη χορήγηση δεξαμεθαζόνης και βανκομυκίνης μειώνει την ιστική βλάβη. Για τον σκοπό αυτό χρησιμοποιήθηκε μοντέλο πειραματικής ενδοκαρδίτιδας της αορτικής βαλβίδας σε κονίκλους. Για την πρόκληση της χρησιμοποιήθηκε ανθεκτικό στη μεθικιλλίνη στέλεχος Staphylococcus aureus (MRSA). Τα πειραματόζωα χωρίσθηκαν σε 4 ομάδες: ομάδα μαρτύρων, ομάδα δεξαμεθαζόνης (0.5 mg/kg σωματικού βάρους κάθε 12 ώρες ενδοφλεβίως), ομάδα βανκομυκίνης (30 mg/kg σωματικού βάρους κάθε 12 ώρες ενδοφλεβίως), ομάδα βανκομυκίνης (30 mg/kg σωματικού βάρους κάθε 12 ώρες ενδοφλεβίως) και δεξαμεθαζόνης (0.5 mg/kg σωματικού βάρους κάθε 12 ώρες ενδοφλεβίως). Τα πειραματόζωα των ομάδων θεραπείας έλαβαν 10 δόσεις των φαρμάκων. Η βαρύτητα της καταστροφής του βαλβιδικού ιστού ήταν σημαντικά μεγαλύτερη στην ομάδα που έλαβε μόνο βανκομυκίνη, σε σχέση με την ομάδα που έλαβε βανκομυκίνη και δεξαμεθαζόνη. Η βαρύτητα των βλαβών ήταν αντίστροφος ανάλογη του μέσου αριθμού των πολυμορφοπύρηνων στον ιστό. Όσον αφορά την επιβίωση, την αποστείρωση των αιμοκαλλιεργειών και το ποσό των μικροοργανισμών στον βαλβιδικό ιστό, δεν παρατηρήθηκαν στατιστικά σημαντικές διαφορές μεταξύ της ομάδος που έλαβε βανκομυκίνη και της ομάδος που έλαβε βανκομυκίνη και δεξαμεθαζόνη. Συμπερασματικά, ο συνδυασμός βανκομυκίνης και δεξαμεθαζόνης για 5 ημέρες, μειώνει σημαντικά την ιστική βλάβη της αορτικής βαλβίδας σε πειραματικό μοντέλο MRSA ενδοκαρδίτιδας. Η κλινική σημασία αυτού του ευρήματος πρέπει να επιβεβαιωθεί με κλινικές μελέτες.
Επίδραση της οξείας (υπογλώσσιας) χορήγησης αναστολέως μετατρεπτικού ενζύμου της αγγειοτασίνης στο κολπικό νατριουρητικό πεπτίδιο σε υπερτασικούς ασθενείς με ή χωρίς μη ινσουλινοεξαρτώμενο σακχαρώδη διαβήτη
Authors: Δημητρέλλος Ευάγγελος
Published: August 2021

Με σκοπό την αξιολόγηση των τιμών και μεταβολών του κολπικού νατριουρητικού πεπτιδίου (ΚΝΠ) καθώς και των συμμεταβολών του σε σχέση με κλινικές και βιοχημικές παραμέτρους της υπέρτασης, μελετήθηκαν 50 υπερτασικούς ασθενείς με ή χωρίς ΣΔ τύπο 2, πριν και 2 ώρες μετά από οξεία (υπογλώσσια) χορήγηση 25mg καπτοπρίλης. Το ΚΝΠ μειώθηκε σημαντικά στα πλαίσια των διαβητικών και μη διαβητικών υπερτασικών και ιδιαίτερα σε όσους είχαν υπερτροφία της αριστερής κοιλίας και σχετικά υψηλές τιμές δραστικότητας ρενίνης πλάσματος (ΔΡΠ). Αντίθετα, τα επίπεδα του ΚΝΠ δεν επηρεάστηκαν στους νορμόβαρους, ενώ μειώθηκαν τόσο στους υπερτασικούς με μικροαλβουμινουρία και οριακά χαμηλή κάθαρση κρεατινίνης όσο και στου υπερτασικούς χωρίς μικροαλβουμινουρία και φυσιολογική κάθαρση κρεατινίνης, χωρίς ωστόσο συγκρίσιμη μεταξύ τους διαφοροποίηση. Η ΔΡΠ αυξήθηκε σαφώς στους διαβητικούς και στους νορμόβαρους υπερτασικούς, ενώ δεν επηρεάστηκε στους μη διαβητικούς, τους παχύσαρκους και τους υπερτασικούς με ΥΑΚ ή μικροαλβουμινουρία. Από την παρούσα μελέτη συμπεραίνεται ότι η οξεία χορήγηση καπτοπρίλης παραμένει αποτελεσματική στη μείωση των επιπέδων του ΚΝΠ στο πλάσμα υπερτασικών ασθενών με ή χωρίς ΣΔ τύπου 2, ιδιαίτερα σε ρενινοεξαρτώμενους με ΥΑΚ. Ίσως η οξεία χορήγηση καπτοπρίλης σε ασθενείς με τα ανωτέρω κλινικά χαρακτηριστικά να έχει ιδιαίτερη σημασία υπό συνθήκες υπερτασικής κρίσης, μετά την άρση της αναστολής του μετατρεπτικού ενζύμου της αγγειοτασίνης.
Εργαστηριακή μελέτη ελαστομερών υλικών καταγραφής των σχέσεων των γνάθων
Authors: Χατζή Παναγιώτα
Published: August 2021

[…] Σκοπός της παρούσας μελέτης ήταν η συστηματική αξιολόγηση της εργαστηριακής συμπεριφοράς αντιπροσωπευτικών σκευασμάτων για καταγραφές των σχέσεων των γνάθων. Η υπόθεση εργασίας ήταν ότι υπάρχουν στατιστικά σημαντικές διαφορές μεταξύ των διαφόρων εμπορικών σκευασμάτων ως προς τις ιδιότητες, οι οποίες ελέγχθηκαν. […]
Ανοσοϊστοχημική μελέτη με φωτονικό και ηλεκτρονικό μικροσκόπιο των κυττάρων του ήπατος διαβητικών (στρεπτοζοτοκίνης) επιμύων πριν και μετά τη χορήγηση ινσουλίνης
Authors: Κυριαζής Ιωάννης
Published: August 2021

Σε 30 επίμυες ερευνάται η επίδρασης της στρεπτοζοτοκίνης καθώς και το συνακόλουθο θεραπευτικό, σχήμα χορήγησης ινσουλίνης επί της ημίλεπτης και λεπτής δομής των ηπατοκυττάρων τους, με έμφαση στην πυρηνική μορφολειτουργικότητα. Για το σκοπό αυτό γίνεται χρήση κατάλληλων τεχνικών Φ.Μ (Η-Ε, PAS, ΡΤΑΗ) και, Η.Μ (S.N., ΡΤΑΗ) καθώς και ανοσοιστοχημείας (εντοπισμός ινσουλίνης). Αξιολογώντας τα δεδομένα της φωτονικής μικροσκοπίας, οι προσεγγίσεις Η-Ε και PAS σε πειραματόζωα που έχουν υποβληθεί στην επίδραση ΣΤΖ, εμφανίζουν πυρήνες με εντονότερη παρουσία ετεροχρωματίνης, ανακαλούν την υπόθεση της πυρηνικής ανενεργότητας. Παράλληλα, τα συσσωματώματα χρωματίνης ποικίλης μορφής; έντονα βασεόφιλα καθώς και η συγκέντρωσή της γύρω από την πυρηνική μεμβράνη (ΡΤΑΗ), μπορούν να υποστηρίξουν χρωμοσωμικές ανωμαλίες. Η προσέγγιση μελέτης με ηλεκτρονικό μικροσκόπιο και φωσφοροβολφραμική αιματοξυλίνη στην ομάδα πειραματόζωων που είχε επιδράσει η στρεπτοζοτοκίνη, δείχνει έντονη παρουσία “κενών” περιοχών, πιθανότατα αποδιοργανωμένων, με έντονη περιφερειακή σήμανση γύρω από τις δομές, γεγονός που θα υποδείκνυε την παρουσία ιστονών. Οι τελευταίες θα δημιουργούσαν γονιδιακή καταστολή μέσω δημιουργίας υπερελίκων, ενισχύοντας τα αδρά συμπεράσματα της Φ.Μ. Ωστόσο, η ίδια τεχνική δείχνει ότι η αντίδραση των βασικών πρωτεϊνών, κυρίως ιστονών, στους πυρήνες σταδιακά μειώνεται συνολικά σε συνδυασμό με αυξημένη παρουσία ευχρωματίνης, γεγονότα που θα δικαιολογούσαν ύπαρξη γονιδιακής ενεργότητας. Σε κάθε περίπτωση, ο θεραπευτικός ρόλος της επίδρασης της ινσουλίνης λειτουργεί καθώς συμβαίνει σταδιακή επαναφορά της φυσιολογικής μορφολογικής εικόνας των πυρήνων με συνακόλουθη μείωση των "κενών" περιοχών των πυρήνων και της αντίδρασης με την χρωστική (ΡΤΑΗ). Οι παραπάνω παρατηρήσεις μας που αφορούν στην παρουσία διπύρηνων κυττάρων, πυρήνων αλλοιωμένης μορφολογίας, τοπική αποδιοργάνωση χρωματίνης με ταυτόχρονη παρουσία βασικών ιστονών αλλά και στην διακύμανση όξινων μη ιστονών στο πυρηνόπλασμα, οδηγούν σε δυνατότητα περαιτέρω διερεύνησης την διαταραχή της ρύθμισης του κυτταρικού κύκλου. Έτσι, τα κυτταρικά μας ευρήματα που καταγράφουν αφ' ενός μεν "περιβάλλον" μείωσης ινσουλίνης αφ' ετέρου δε αντίστοιχο περίσσειας ινσουλίνης παρουσιάζουν ενδιαφέρον στο πλαίσιο μελέτης καρκινογενετικής δυναμικής.
Γνώσεις και βιωμένη εμπειρία νοσηλευτών εντατικής θεραπείας ως προς τα δικαιώματα των ασθενών
Authors: Χρυσοσπάθη Στεφανία
Published: August 2021

Εισαγωγή: Τα δικαιώματα των ασθενών είναι απόρροια των ανθρωπίνων δικαιωμάτων. Σκοπός: Α) Η διερεύνηση της γνώσης και της εμπειρίας των νοσηλευτών ΜΕΘ ως προς τα δικαιώματα των βαρέως πασχόντων και η τήρησή τους στη ΜΕΘ. Β) Η ανάπτυξη ερωτηματολογίου/κλίμακας για τη διερεύνηση των γνώσεων και στάσεων των νοσηλευτών ΜΕΘ. Μέθοδος: Συνδυασμός περιγραφικής μελέτης μεικτής μεθοδολογίας (ομάδες εστιασμένης συζήτησης και δημοσκόπηση) και μεθοδολογικού σχεδιασμού για την ανάπτυξη κλίμακας. Αποτελέσματα: Προέκυψε κλίμακα 36 ερωτήσεων αξιολόγησης εμπειρίας και στάσης των νοσηλευτών ΜΕΘ. Οι νοσηλευτές ΜΕΘ αγνοούν το νομικό πλαίσιο των δικαιωμάτων των ασθενών. Οι νοσηλευτές καρδιολογικών ΜΕΘ τηρούν τα δικαιώματα των ασθενών και συμμετέχουν στην ενημέρωση των ασθενών. Οι βασικές ηθικές αρχές θεωρούνται σημαντικές από υψηλό ποσοστό νοσηλευτών ΜΕΘ.
Μετατροπή ελεύθερων κειμένων νοσηλευτικής λογοδοσίας σε δομημένη μορφή με τη χρήση του διεθνούς συστήματος ταξινόμησης της νοσηλευτικής πρακτικής
Authors: Καραλή Νεκταρία
Published: August 2021

Εισαγωγή: Σήμερα η ανάγκη για τυποποίηση της νοσηλευτικής λογοδοσίας είναι ιδιαίτερα επιτακτική. Παγκοσμίως έχει αναπτυχθεί ένας σημαντικός αριθμός νοσηλευτικών λεξιλογίων και ορολογιών. Ωστόσο στην Ελλάδα η νοσηλευτική λογοδοσία παραμένει χειρόγραφη και καταγράφεται σε φυσική γλώσσα. Σκοπός: Ο σκοπός της μελέτης ήταν η διερεύνηση των απόψεων των νοσηλευτών σχετικά με τη Διεθνή Ταξινόμηση της Νοσηλευτικής Πρακτικής έκδοση 1.0 (International Classification of Nursing Practice- ICNP V1.0) και η στάθμιση ερωτηματολογίου. Επίσης, σκοπός της μελέτης ήταν η ανάπτυξη ηλεκτρονικής εφαρμογής νοσηλευτικής λογοδοσίας. Μεθοδολογία: Χρησιμοποιήθηκε κείμενο πραγματικής νοσηλευτικής λογοδοσίας και πραγματοποιήθηκε μετατροπή του σε τυποποιημένη μορφή με την ορολογία ICNP. Παράλληλα, αναπτύχθηκε ηλεκτρονικό σύστημα νοσηλευτικής λογοδοσίας με τη χρήση της ελληνικής έκδοσης του ICNP V1.0. Στη συνέχεια, αναπτύχθηκε ερωτηματολόγιο σχετικό με τη γνώση της νοσηλευτικής διεργασίας και του ICNP το οποίο εφαρμόστηκε σε 91 κλινικούς νοσηλευτές. Στατιστική Ανάλυση: Για τη στατιστική επεξεργασία και ανάλυση των διαθέσιμων δεδομένων χρησιμοποιήθηκαν περιγραφικοί δείκτες και συντελεστές συσχέτισης. Για την ανάπτυξη της τυπολογίας των νοσηλευτών εφαρμόστηκε η Ιεραρχική Ανάλυση σε Συστάδες. Το επίπεδο σημαντικότητας όλων των στατιστικών ελέγχων προκαθορίστηκε σε α=0,05. Αποτελέσματα: Το ερωτηματολόγιο είχε υψηλή αξιοπιστία. Ο δείκτης α του Chronbach υπολογίστηκε σε 0,79, 0,85 και 0,79 αντίστοιχα για τις τρεις κλίμακες του ερωτηματολογίου. Το 98,9% των ερωτηθέντων δήλωσε ότι γνωρίζει τη νοσηλευτική διεργασία, αλλά μόνο το 24% δήλωσε ότι χρησιμοποιεί τη νοσηλευτική διεργασία κατά την καταγραφή της λογοδοσίας. Επίσης, μόνο το 15,4% απάντησε ότι γνωρίζει το ICNP. Ο συνολικός μέσος όρος για την κλίμακα σύγκρισης της τυποποιημένης νοσηλευτικής λογοδοσίας έναντι του ελεύθερου κειμένου ήταν 6,2 (ΤΑ= ±1,6) (0=ελάχιστο, 9=μέγιστο). Ο μέσος όρος των αθροισμάτων για την κλίμακα αξιολόγησης της συμβολής του ICNP στη βελτίωση της νοσηλευτικής φροντίδας υπολογίστηκε σε 5,6 (ΤΑ±2) με μέγιστη τιμή το 7. Ο συνολικός μέσος όρος για την κλίμακα μέτρησης της ικανοποίησης από την ηλεκτρονική εφαρμογή ήταν 6,4 (ΤΑ±1,5) (0=ελάχιστο, 9=μέγιστο). Συμπεράσματα: Σύμφωνα με τις απόψεις των συμμετεχόντων, η τυποποιημένη νοσηλευτική λογοδοσία είναι προτιμότερη και έχει περισσότερα πλεονεκτήματα από το ελεύθερο κείμενο. Επίσης, η χρήση του ICNP μπορεί να βελτιώσει τη νοσηλευτική φροντίδα. Οι συμμετέχοντες νοσηλευτές ήταν ικανοποιημένοι από την ηλεκτρονική εφαρμογή.
Εμπειρική εκτίμηση του βαθμού υπερεκσκαφής κατά τη διάνοιξη σηράγγων μικρού βάθους
Authors: Λουκάκης Γεώργιος
Published: August 2021

Γεγονός αποτελεί το ότι κατά τη διάρκεια των προκαταρκτικών φάσεων σχεδιασμού μιας σήραγγας μικρού βάθους, αλλά και κατά τη διάρκεια της κατασκευαστικής υλοποίησής της, λίγες είναι οι ουσιώδεις πληροφορίες που είναι διαθέσιμες στον Μηχανικό σχετικά με τα πραγματικά γεωτεχνικά χαρακτηριστικά των γεωυλικών, το πρωτογενές τασικό πεδίο που την επηρεάζει και τις υδρολογικές συνθήκες που επικρατούν σε αυτήν. Υπό αυτές τις συνθήκες η χρησιμότητα μιας μεθόδου πρόβλεψης της επικινδυνότητας κατάρρευσης λόγω υπερεκσκαφής είναι ουσιαστική, καθώς κατευθύνει τον Γεωτεχνικό Μηχανικό σε μια πρώτη εκτίμηση των ζητημάτων που καλείται να αντιμετωπίσει. Η παρούσα ερευνητική εργασία αποτελεί ουσιαστικά ένα απλό και εύχρηστο σύστημα ταξινόμησης της βραχομάζας που οδηγεί σε μια αρχική εκτίμηση της ποιοτικής κατάστασης της βραχομάζας και εκτιμά αδρά την πιθανότητα εκδήλωσης υπερεκσκαφής κατά τη διάνοιξη αβαθών σηράγγων με τη βοήθεια μηχανήματος ολομέτωπης κοπής η ΤΒΜ (Tunnel Boring Machine). Ο βασικός λόγος ανάπτυξης της συγκεκριμένης μεθόδου προέκυψε από την ανάγκη προκαταρκτικού ελέγχου και ταχείας πρόβλεψης της πιθανότητας κατάρρευσης της οροφής σηράγγων μικρού βάθους λόγω υπερεκσκαφής. Βασίζεται σε δεδομένα γεωτρήσεων και μόνον, και καθορίζει την επικινδυνότητα στη βάση της εκτιμώμενης ποιότητας των συναντώμενων γεωσχηματισμών, ποιότητας η οποία βαθμονομείται με τεχνικο-γεωλογικά κριτήρια.
Ο ρόλος διατροφικών παραγόντων σε καρδιαγγειακές ασθένειες
Authors: Ζησάκη Αικατερίνη
Published: August 2021

Τα τελευταία χρόνια το ενδιαφέρον των επιστημόνων έχει επικεντρωθεί στη θετική επίδραση του οίνου στις καρδιαγγειακές παθήσεις. Πριν από 28 χρόνια ο St. Legar και οι συνεργάτες του έδωσαν για πρώτη φορά προσοχή στην αντίστροφη συσχέτιση μεταξύ της κατανάλωσης ερυθρού οίνου και της θνησιμότητας από καρδιακά και εγκεφαλικά επεισόδια. Στόχος της προσπάθειας αυτής είναι η εξέταση της διαφοροποιημένης ή μη επίδρασης του οίνου με διαφορετικό φαινολικό περιεχόμενο και διαφορετική ικανότητα δέσμευσης ελεύθερων ριζών επιδρά διαφορετικά στους καρδιαγγειακούς δείκτες των μετεφραγματικών στηθαγχικών και διαβητικών ασθενών. Οι ασθενείς χωρίστηκαν σε 3 κατηγορίες και κατανάλωναν 250ml ημερησίως ξινόμαυρο, αγιωργίτικο ή απείχαν από την κατανάλωση αντίστοιχα. Μετά την αξιολόγηση των αποτελεσμάτων, τα λιπίδια και η ομοκυστεϊνη όλων των κατηγοριών των ασθενών βρέθηκαν πολύ βελτιωμένοι συγκριτικά με αυτούς που απείχαν από την κατανάλωση αλκοόλ, χωρίς να υπάρχουν διαφορετικά αποτελέσματα μεταξύ των ασθενών που κατανάλωναν τους διαφορετικούς οίνους.
Η επίδραση της ορμονικής θεραπείας, της ραλοξιφαίνης και της τιβολόνης στη μαστογραφική πυκνότητα
Authors: Κοφινάκος Παναγιώτης
Published: August 2021

Σκοπός: Να αξιολογήσουμε την επίδραση τριών διαφορετικών δοσολογικών σχημάτων (οιστρογόνου και προγεστερόνης) Ο.Θ., της ραλοξιφαίνης και της τιβολόνης στη μαστογραφική απεικόνιση της πυκνότητας του μαστού και να την συσχετίσουμε με τα ενδογενή στεροειδή του φύλου, τα λιπίδια πλάσματος και τον ινσουλινομιμητικό αυξητικό παράγοντα (IGF-1). Μέθοδος: Στη μελέτη μας, εξετάστηκαν 268 μετεμμηνοπαυσιακές γυναίκες. Η διάρκεια της μελέτης ήταν 12 μήνες και οι γυναίκες υποβλήθηκαν σε μαστογραφία αναφοράς και σε επαναληπτική μαστογραφία στο τέλος της θεραπείας. Αποτελέσματα-Συμπεράσματα: Καμία γυναίκα από την ομάδα ελέγχου δεν παρουσίασε αύξηση στη μαστογραφική απεικόνιση της πυκνότητας του μαστού. Η μελέτη μας έδειξε ότι η Ο.Θ. ίσως αναστέλλει την υποστροφή του μαστικού αδένα, αλλά δεν προκαλεί αύξηση της πυκνότητάς του στις περισσότερες ασθενείς. Σε ένα μικρό ποσοστό γυναικών υπήρξε αύξηση της πυκνότητας και αυτό είχε να κάνει με τη χρησιμοποιούμενη δοσολογία της Ο.Θ. Η ραλοξιφαίνη και η τιβολόνη δεν επιδρούν στην ερμηνεία της μαστογραφίας. Τα προγεσταγόνα ανάλογα με τη δοσολογία και τις φαρμακοκινητικές τους ιδιότητες, μπορεί να διαφέρουν ως προς την επίδρασή τους, στην πυκνότητα του μαστού. Ο μεταβολισμός των λιπιδίων επηρεάζει τη μαστογραφική απεικόνιση και παρατηρούμε ότι στις υπέρβαρες εμμηνοπαυσιακές γυναίκες υπάρχει αυξημένη πυκνότητα μαστού, σε αντίθεση με τις αδύνατες εμμηνοπαυσιακές γυναίκες. Τα επίπεδα του IGF-1 δεν παρουσίασαν μεταβολή και επίσης δεν επέδρασαν στη μαστογραφική απεικόνιση.
Νευροφαρμακολογική προσέγγιση της δράσης του πρωτοξειδίου του αζώτου σε πειραματόζωα και σε επίπεδο νευροδιαβιβαστών
Authors: Εμμανουήλ Δημήτριος
Published: August 2021

Το πρωτοξειδιο του αζώτου χρησιμοποιείται πολύ συχνά στην κλινική πράξη σεσυνδυασμό με διάφορα φάρμακα Οι στόχοι της παρούσας διατριβής ήταν νακαταδειχθεί η αγχολυτική δράση του Ν2Ο στο πείραμα του υπερυψωμένουλαβυρίνθου και να διερευνηθεί περαιτέρω η πιθανή επίδραση του Ν2Ο στηλειτουργία των μονοαμινων του εγκέφαλου Συγκεκριμένα μετρήθηκαν ο ρυθμόςανακύκλησης των βιογενων αμινων ντοπαμινης και σεροτονινης καθώς και τωνμεταβολιτών τους DOP AC και 5ΗΤ σε σημεία του εγκέφαλου με τη μέθοδο τηςχρωματογραφίας υψηλής απόδοσης Τα αποτελέσματα της παρούσας διατριβήςέδειξαν οτι α) το πρωτοξειδιο του αζώτου έχει ανάλογη αγχολυτική δράση μεαυτή των βενζοδιαζεπινων και δρα στον υποδοχέα των βενζοδιαζεπινων, β) οέλεγχος του ρυθμού ανακύκλησης των νευρομεταβιβαστων ντοπαμινης,σεροτονινης και των μεταβολιτών τους μετά απο χορήγηση 70% πρωτοξειδιουτου αζώτου έδειξε οτι το πρωτοξειδιο του αζώτου προκαλεί αλλαγές σε διάφορασημεία του κεντρικού νευρικού συστήματος και επηρεάζει τα κεντρικάμονοαμινεργικα συστήματα Τα αντίθετα αποτελέσματα του πρωτοξειδιου τουαζώτου στην έκλυση σεροτονινης απο τον υποθάλαμο, μπορούν να παρέχουν τηβάση για μια συγκεκριμένη ΟΑΒΑεργικη δράση η να υποθέτει οτι άλλα συστήματα ρυθμίζουν τον ρυθμό ανακύκλησης της 5ΗΤ σε αυτήν την περιοχή εγκέφαλου.
Η μελέτη των ονείρων σε παιδιά και εφήβους
Authors: Καραγιάννη Μαγδαληνή
Published: August 2021

Ο στόχος της μελέτης είναι η διερεύνηση του περιεχομένου και των αντιλήψεων για τα όνειρα σε γενικό πληθυσμό παιδιών και σε παιδιά με ψυχοπαθολογία. Με τη μέθοδο του πιο πρόσφατου ονείρου (Most recent dream method) έγινε συλλογή αναφορών ονείρων (107 από παιδιά με ψυχοπαθολογία και 144 από τον γενικό πληθυσμό - μαθητές) ενώ η ανάλυση περιεχομένου έγινε με το σύστημα Domhoff - Hall - Van de Castle. Έγινε και αναλυτική μελέτη περιπτώσεων παιδιών με ψυχοπαθολογία. Διερευνήθηκαν επίσης οι αντιλήψεις για την προέλευση, σημασία, δυνατότητα ελέγχου, σχέση του ονείρου με τη διάθεση πριν και μετά τον ύπνο, κλπ. (89 παιδιά με ψυχοπαθολογία - 192 γενικού πληθυσμού). Στον γενικό πληθυσμό τα ευρήματα είναι παρόμοια με άλλων μελετών π.χ. αναπτυξιακή πορεία αύξησης της έκτασης των αναφορών, μείωσης των μελών οικογένειας, αύξησης της παρουσίας φίλων, περισσότερη επιθετικότητα στα αγόρια, κλπ. Τα παιδιά με ψυχοπαθολογία (σε σύγκριση με τον γενικό πληθυσμό) δίνουν αναφορές μικρότερης έκτασης, με λιγότερους χαρακτήρες, περισσότερη επιθετικότητα, λιγότερες φιλικές διαντιδράσεις, λιγότερα συναισθήματα, κλπ. Πιστεύουν σε παρόμοια ποσοστά στην εσωτερική προέλευση και ότι δεν υπάρχει δυνατότητα εκούσιου ελέγχου των ονείρων ενώ λιγότερο στη σημασία και στη σύνδεση του ονείρου με τη διάθεσή τους. Διαπιστώνεται η ύπαρξη «συνέχειας» του ονείρου με την κατάσταση στην εγρήγορση αλλά και μια αντισταθμιστική λειτουργία του. Επίσης φαίνεται ότι η ψυχοπαθολογία γενικά έχει επίδραση στο περιεχόμενο και τις αντιλήψεις για το όνειρο. Το όνειρο είναι συχνά καταλύτης ή αντανακλά τις αλλαγές στη θεραπευτική διαδικασία ενώ η ίδια η αφήγησή του διευρύνει τον ψυχοθεραπευτικό διάλογο και οργανώνει τις ψυχοδιανοητικές λειτουργίες.
Ενσωμάτωση γενετικών στιγμών της ιστορίας των μαθηματικών στη διδακτική προσέγγιση βασικών εννοιών της μαθηματικής ανάλυσης
Authors: Πάσχος Θεόδωρος
Published: August 2021

Η διδακτορική διατριβή περιλαμβάνει (1) ιστορική έρευνα σχετικά με την ανάδυση εννοιών της Μαθηματικής Ανάλυσης η οποία προέκυψε από τη μαθηματική μελέτη των κινήσεων κατά τη διαρκείς του Ύστερου Μεσαίωνα και την εποχή του Γαλιλαίου (2) έρευνα για την ενσωμάτωση των ιστορικών γενετικών στιγμών των εννοιών αυτών στη διδακτική πρακτική και (3) το σχεδιασμό την πειραματική διδασκαλία και αξιολόγηση μιας διδακτικής προσέγγισης που στοχεύει να εισαγάγει πρωτοετείς φοιτητές του Μαθηματικού τμήματος σε έννοιες του Απειροστικού Λογισμού και δεκαπεντάχρονους μαθητές στη γεωμετρική επίλυση προβλήματος ομαλής κίνησης μέσω απλών γεωμετρικών μετασχηματισμών των ορθογώνιων στο γράφημα ταχύτητας – χρόνου. Η έρευνά μας είναι μια ποιοτική έρευνα - δράση (action research). Η ανάλυση των συλλεγέντων δεδομένων (φύλλα εργασίας tests απομαγνητοφωνημένες συνεντεύξεις σπουδαστών βίντεο) βασίστηκε στα μεθοδολογικά εργαλεία (α) εστιασμένη συνέντευξη (Merton & Kendall 1946) (β) εστιακή ανάλυση (Sfaid 2001 Farmaki & Paschos 2007b) (γ) κατηγοριακή aανάλυση (Papastamou 2001). Τα βασικά αποτελέσματα της έρευνάς μας είναι (1) Η γεωμετρική επίλυση των προβλημάτων ομοιόμορφων κινήσεων μέσω γεωμετρικών μετασχηματισμών των ορθογώνιων στο γράφημα ταχύτητας χρόνου (Farmaki & Paschos 2007a) (2) η διατύπωση ενός θεωρητικού σχήματος σχετικά με την αλληλεπίδραση ρυθμών και ολοτήτων μεγεθών και μια υποθετική τροχιά μάθησης των σπουδαστών προκείμενου να προσεγγίσουν την έννοια του ορισμένου ολοκληρώματος (Paschos & Farmaki 2006) (3) η κατηγοριοποίηση της γνωσιακής συμπεριφοράς των πρωτοετών φοιτητών του Μαθηματικού Τμήματος του Πανεπιστήμιου Αθηνών κατά την προσέγγιση εννοιών της Ανάλυσης.
Κυτταροσκελετός και μορφογένεση σε κύτταρα φυκών
Authors: Βαρβαρήγος Βασίλειος
Published: August 2021

Στόχος της παρούσας διατριβής ήταν η μελέτη των μηχανισμών που εμπλέκονται στην κυτταρική μορφογένεση των Φαιοφυκών και των Σχιζοκλαδιοφυκών με έμφαση στο ρολό του κυτταροσκελετού και του ενδομεμβρανικού συστήματος. Για την καλύτερη παρατήρηση των μορφογενετικών μηχανισμών ως υλικό μελέτης χρησιμοποιήθηκαν έκτος από φυσιολογικούς θαλλούς και πρωτοπλάστες Φαιοφυκών. Οι πρωτοπλάστες αυτοί απομονώθηκαν και καλλιεργήθηκαν με τεχνικές που αναπτύχθηκαν στα πλαίσια της διατριβής. Για τη μελέτη της οργάνωσης των μικροσωληνίσκων και των μικρονηματίων της ακτίνης (ΜΝΑ) άλλα και του ενδοπλασματικού δικτύου (ΕΔ) εφαρμόσθηκαν διάφορες τεχνικές μικροσκοπίας φθορισμού. Επιπλέον πραγματοποιήθηκαν επιδράσεις με διάφορους αναστολείς που επηρεάζουν τους μικροσωληνίσκους τα ΜΝΑ η τα δικτυοσωμάτια και μελέτες με τη βοήθεια οπτικού συστήματος Nomarski και ηλεκτρονικού μικροσκοπίου. Τα βασικότερα από τα φαινόμενα τα οποία παρατηρήθηκαν και τα συμπεράσματα που προέκυψαν από αυτά είναι τα έξης: 1. Καταγράφηκαν για πρώτη φορά σε κύτταρα των Φαιοφυκών Choristocarpus tenellus Macrocystis pyrifera και Splachnidium rugosum και του Σχιζοκλαδιοφυκούς Schizocladia ischiensis κάποιοι χαρακτηριστικοί ακτινωτοί σχηματισμοί ΜΝΑ. Η μελέτη των σχηματισμών αυτών έδειξε εντοπίζονται πάντοτε στο περιφερειακό κυτόπλασμα και εμπλέκονται στην καθιέρωση πολικότητας. 2. Στα προαναφερθέντα είδη Φαιοφυκών καταγράφηκαν ακτινωτοί σχηματισμοί ΕΔ παρόμοιοι με εκείνους των ΜΝΑ. Επιδράσεις με αναστολείς έδειξαν ότι μάλλον οργανώνονται από τα ΜΝΑ. Οι ακτινωτοί σχηματισμοί ΕΔ εμπλέκονται στην καθιέρωση πολικότητας πιθανότατα μέσω ρύθμισης της κατανομής του ενδοκυτταρικού Ca²⁺. 3. Μελέτη της πορείας της κυτοκίνησης σε χυμοτοπιασμένα κύτταρα Μ pyrifera αποκάλυψε την ύπαρξη ενός περιφερειακού δακτυλίου ΜΝΑ που μετασχηματίζεται σε δίσκο ΜΝΑ. Ταυτόχρονα παρατηρείται η δημιουργία ενός λεπτού δίσκου κυτοπλάσματος όπου αναπτύσσεται το νέο κυτοκινητικό διάφραγμα. Το όλο σύστημα θυμίζει φραγμοσωμάτιο ανωτέρων φυτών. 4. Στα προαναφερθέντα χυμοτοπιασμένα-κυτοκινητικά κύτταρα καταγράφηκε επίσης ένας περιφερειακός δακτύλιος ΕΔ οργάνωσης παρόμοιας με τον δακτύλιο των ΜΝΑ. 5. Η αποδιοργάνωση των δικτυοσωματίων από τον αναστολέα Μπερφελντίνη Α στα Φαιοφύκη Dictyota dichotoma και Sphacelana ngidula βρέθηκε ότι επηρεάζει τις φυσιολογικές κινήσεις των δυο κεντροσωματίων αμέσως μετά το διπλασιασμό τους. Τα αποτελέσματα αυτά δείχνουν ότι τα δικτυοσωμάτια των κυττάρων των Φαιοφυκών σχετίζονται λειτουργικά με τα κεντροσωμάτιά τους.
Ευφυές περιβάλλον επικοινωνίας ανθρώπου-υπολογιστή για την αναζήτηση και ανάκληση ιστορικών δεδομένων
Authors: Γολεμάτη Μαριάνθη
Published: August 2021

Αντικείμενο της παρούσας διδακτορικής διατριβής είναι η ανάπτυξη ενός ευφυούς περιβάλλοντος αλληλεπίδρασης ανθρώπου-μηχανής για την αναζήτηση και ανάκτηση πληροφοριών από Ιστορικό Αρχείο. Στο πλαίσιο της έρευνας αυτής, μελετώνται οι μέθοδοι οπτικοποίησης που έχουν προταθεί και κατηγοριοποιούνται, σύμφωνα με τις τεχνικές που χρησιμοποιούν και το πεδίο χρήσης τους. Καθώς διαπιστώνεται ότι κάθε τεχνική οπτικοποίησης είναι αποτελεσματική για διαφορετική περιβάλλουσα κατάσταση (context) και εξυπηρετεί καλύτερα διαφορετικές ομάδες χρηστών και διαφορετικές εργασίες, η έρευνα στρέφεται στη μελέτη και καταγραφή των συνθηκών εκείνων υπό τις οποίες συγκεκριμένες τεχνικές οπτικοποίησης είναι αποτελεσματικές. Για τον σκοπό αυτό διεξήχθησαν πειραματικές μελέτες, κατά τις οποίες αξιολογήθηκαν διαφορετικές τεχνικές που οπτικοποιούν συστήματα αρχειοθέτησης, καθώς και παράμετροι των συστημάτων οπτικοποίησης. Οι συμμετέχοντες στις μελέτες αλληλεπίδρασαν με τις μεθόδους αυτές, υλοποίησαν προσχεδιασμένες εργασίες και συμπλήρωσαν σχετικά ερωτηματολόγια. Τα αποτελέσματα από τις μετρήσεις και αξιολογήσεις του πειράματος αυτού, οδήγησαν στη διατύπωση ενός συνόλου κανόνων που αξιολογούν την καταλληλότητα της κάθε μεθόδου οπτικοποίησης σε σχέση με τις παραμέτρους της εκάστοτε περιβάλλουσας κατάστασης. Η παρούσα διδακτορική διατριβή προτείνει ένα περιβάλλον επικοινωνίας ανθρώπου μηχανής το οποίο ενσωματώνει ένα σύνολο από διαφορετικές τεχνικές οπτικοποίησης. Το προτεινόμενο περιβάλλον περιλαμβάνει μία βάση δεδομένων όπου καταχωρούνται τα χαρακτηριστικά των τεχνικών οπτικοποίησης καθώς και τα προφίλ των χρηστών -τόσο το στατικό τους μέρος όσο και το δυναμικό. Τα στοιχεία αυτά συμπληρώνονται με τα χαρακτηριστικά της προς οπτικοποίηση συλλογής και ακολούθως εκτελούνται οι κανόνες αξιολόγησης έτσι ώστε να αναδειχθεί η πλέον κατάλληλη μέθοδος για την εκάστοτε κατάσταση. Η ενσωμάτωση πρόσθετων τεχνικών απεικόνισης δεδομένων, η περαιτέρω μελέτη των γνωσιακών λειτουργιών που ενεργοποιούν οι οπτικοποιήσεις, καθώς επίσης και δυναμικοί μηχανισμοί ενημέρωσης των κανόνων αποτελούν άξονες για συνέχιση αυτής της έρευνας.
Εναπόθεση υμενίων Cu και WOₓ με θερμική και θερμαινόμενου νήματος χημική εναπόθεση από ατμό
Authors: Παπαδημητρόπουλος Γεώργιος
Published: August 2021

Κατά το πρώτο έτος αυτής της διατριβής ολοκληρώθηκε η κατασκευή του πρωτότυπου συστήματος Χημικής Εναπόθεσης από Ατμό. Το συγκεκριμένο είναι ένα σύστημα χημικής εναπόθεσης από ατμό ελαττωμένης πίεσης με DLI (Direct Liquid Injection) του πρόδρομου (precursor) εξοπλισμένο και με ένα νήμα βολφραμίου καθιστώντας ικανή την αυτόνομη θέρμανση της αέριας φάσης. Ο πρόδρομος που χρησιμοποιήθηκε (hexafluoroacetyloacetonate Cu(l) trimethylvinylsilane, CupraSelect®) είναι υγρός σε θερμοκρασία δωματίου και ατμοποιείται σε συγκεκριμένες συνθήκες με τη βοήθεια του συστήματος DLI. Στη συνέχεια με το πρωτότυπο αυτό σύστημα εναποτέθηκαν υμένια χαλκού με θερμικό τρόπο αλλά και υποβοηθούμενα με θερμαινόμενο νήμα βολφραμίου (Θερμαινόμενου Νήματος Χημική Εναπόθεση από Ατμό, ΘΝΧΕΑ) για διάφορες θερμοκρασίες νήματος. Τα υποστρώματα που χρησιμοποιήθηκαν ήταν W, TiN, SiLK, MPTMS και LTO πάνω σε δισκία Si. Να σημειωθεί ότι με η μέθοδος ΘΝΧΕΑ για χαλκό αναφέρεται για πρώτη φορά στη βιβλιογραφία. Ακόμη, μελετήθηκαν τα αρχικά στάδια της χημικής εναπόθεσης από ατμό πάνω σε υποστρώματα LTO και SiLK ενεργοποιημένα με ένα αυτό-οργανωμένο στρώμα 3-mercaptotrimethylsilane (MPTMS). Επίσης, εναποτέθηκαν υμένια WOₓ προερχόμενα από το νήμα βολφραμίου χωρίς τη παρουσία αέριου πρόδρομου μέσω της διαδικασίας της θερμικής εξάχνωσης. Όλα τα παραπάνω δείγματα χαρακτηρίστηκαν με διάφορους τρόπους όπως SEM, AFM, XPS και XRD ενώ μελετήθηκε ο ρυθμός ανάπτυξης και η ειδική αντίσταση των δειγμάτων αυτών. Η ολοκλήρωση της παρούσας διδακτορικής διατριβής έγινε με τις εφαρμογές των υμενίων χαλκού και οξειδίου του βολφραμίου. Έτσι, προτάθηκαν και επιτεύχθηκαν νέοι τρόποι επιμετάλλωσης και δημιουργήθηκαν νανοηλεκτρόδια χαλκού με πολύ μεγάλο λόγο μήκους προς πλάτους. Ακόμη, έγινε χρήση των νανοδομημένων υμένιων WOₓ για χημική ανίχνευση καθώς και σε οργανικές διόδους εκπομπής φωτός (OLEDs). Τέλος, νανοσωματίδια χαλκού θερμαινόμενου νήματος αναπτύχθηκαν για εφαρμογή σε οργανικές μνήμες μεταβλητής αντίστασης.
Η κατάχρηση βασιλικής εξουσίας στα Α', Β', Γ', Δ' βασιλειών
Authors: Προκοπίου Αμαλία
Published: August 2021

Η κατάχρηση βασιλικής εξουσίας έχει πολιτικές διαστάσεις. Λογικά προκύπτει ότι οι όροι «βασιλέας-βασιλική» και «εξουσία» παραπέμπουν την έρευνα σε πολιτικό επίπεδο και δη στο πεδίο της Παλαιάς Διαθήκης. Εντοπίστηκαν νόμοι που αφορούν το θεσμό της βασιλείας, οι Δευτερ. 17, 14-20 και Α΄ Βασ. (Α΄ Σαμ.) 8, 11-18. Επομένως, αρχικά, διενεργείται μια ιστορικοκριτική έρευνα για την πολιτική κατάσταση της περιόδου της μοναρχίας και διερευνάται το υπό εξέταση κείμενο από πλευράς πηγών. Στη συνέχεια καταγράφονται ιστορικά τα γεγονότα που οδήγησαν στην εδραίωση του πολιτεύματος της Π.Δ. Επίσης ερμηνεύονται τα χωρία Δευτερ. 17, 14-20 και Α΄ Βασ. (Α΄Σαμ.) 8, 11-18, πάνω στα οποία στηριζόμαστε για να δικαιολογήσουμε αν κάποιος κάνει κατάχρηση. Το τελευταίο μέρος της εργασίας μας αποτελείται από τις περιπτώσεις κατάχρησης βασιλικής εξουσίας. Δεν γίνεται μόνο αναφορά αλλά και ερμηνεία των περιπτώσεων. Η κάθε περίπτωση αναλύεται από πλευράς ιστορίας αλλά και θεολογίας. Ουσιαστικά πραγματοποιείται μια ιστορικοθεολογική προσέγγιση.
Η λειτουργία της αποικοδόμησης σε μεσογειακό οικοσύστημα της Αττικής και αξιοποίηση ευρημάτων στη διαδακτική της οικολογίας
Authors: Σωτηρίου Ευφημία
Published: August 2021

Η μελέτη επικεντρώνεται σε δύο βασικούς στόχους. Στα πλαίσια του πρώτου στόχου, επιλέχθηκε να ελεγχθεί το μέτρο της επίδρασης της διαθέσιμης υγρασίας στη λειτουργία της αποικοδόμησης σε Μεσογειακό οικοσύστημα της Αττικής. Συγκεκριμένα, επιλέχθηκε, μέσα από πειράματα πεδίου και την εφαρμογή χειρισμού για την αύξηση της εδαφικής υγρασίας in situ, να μελετηθεί η επίδραση του σημαντικού αυτού περιβαλλοντικού παράγοντα στη λειτουργία της αποικοδόμησης. Ειδικότερα, βασικός άξονας της πειραματικής εργασίας ήταν η εφαρμογή του χειρισμού, που συνίσταται στην αύξηση της εδαφικής υγρασίας με την τακτική παροχή συγκεκριμένης ποσότητας νερού στην περιοχή μελέτης (Βοτανικός Κήπος I. & Α. Διομήδους, στο Δαφνί Αττικής), και ο έλεγχος αβιοτικών και βιοτικών παραμέτρων, που από τη βιβλιογραφία είναι γνωστό ότι επηρεάζουν το τάχος της λειτουργίας της αποικοδόμησης. Ο δεύτερος στόχος της διατριβής ήταν η πληροφορία που προέκυψε από τη βασική έρευνα Οικολογίας σχετικά με τη λειτουργία της αποικοδόμησης σε Μεσογειακό οικοσύστημα να εφαρμοστεί στη διδακτική της Οικολογίας. Συγκεκριμένα, με τη χρήση της κατάλληλης παιδαγωγικής προσέγγισης να μπορέσουν οι παραπάνω πληροφορίες να γίνουν κατανοητές στους μαθητές και να μετατραπούν σε γνώση. Δηλαδή, να γίνει η διδακτική αξιοποίηση επιστημονικών πληροφοριών που σχετίζονται με τη δομή και τη λειτουργία του εδαφικού συστήματος. Η παιδαγωγική προσέγγιση που επιλέχθηκε ήταν η εποικοδομητική σε συνδυασμό με τη συστημική. βαθμίσεων. Τα τρία βασικά στάδια που ακολουθήθηκαν κατά τη συστημική προσέγγιση ήταν: η ανάλυση του συστήματος, η μοντελοποίηση και η προσομοίωση. Για το στάδιο της μοντελοποίησης που προβλέπει η συστημική μεθοδολογία επιλέχθηκε ως εργαλείο μοντελοποίησης ο χάρτης εννοιών. Η επίτευξη του πρώτου στόχου της διατριβής έδωσε ενδιαφέρουσες πληροφορίες για τη λειτουργία της αποικοδόμησης και το έναυσμα για περαιτέρω διερεύνηση προς την ίδια κατεύθυνση ενώ η επίτευξη του δεύτερου στόχου έδειξε ότι η συστημική προσέγγιση είναι πολύτιμο εργαλείο για τη διδασκαλία των επιστημονικών πληροφοριών τόσο του εδαφικού συστήματος όσο και της Οικολογίας γενικότερα. Σταθερό στοιχείο, στην όλη πορεία της διατριβής, είναι η συνθετική θεώρηση και η ολιστική προσέγγιση της πραγματικότητας που είναι χαρακτηριστικό τόσο της βασικής οικολογικής έρευνας όσο και της διδακτική της Οικολογίας.
Settlements of disputes within the framerwork of the United Nations convention on the law of the sea
Authors: Καραμάν Ιγκόρ
Published: August 2021

Το σύστημα επίλυσης των διαφορών στο πλαίσιο της Σύμβασης των Ηνωμένων Εθνών για το Δίκαιο της Θάλασσας (1982) είναι ένα από τα πιο ολοκληρωμένα και περίπλοκα συστήματα για την επίλυση των διαφορών. Περισσότερες από 170 διαφορές του δίκαιου της θάλασσας έχουν προκύψει μετά την εφαρμογή της Σύμβασης σε ισχύ το 1994, ενεργοποιώντας την εφαρμογή του συστήματος. Ο κύριος σκοπός της διατριβής είναι επομένως να εξετάσει ποιο ρόλο έχει διαδραματίσει αυτό το σύστημα στην επίλυση των διαφορών αυτών μετά το 1994 και να διαπιστώσει αν έχει επιτυχία ή αποτυχία. Δεδομένου ότι ποτέ δεν αποκαλύπτονται οι αρχές που διέπουν τα μέρη κατά την απευθείας επίλυση των διαφορών, από μόνα τους, το πεδίο εφαρμογής της διατριβή περιορίστηκε στην εξέταση της λειτουργίας του συστήματος μέσω της εξέτασης των «υποχρεωτικών διαδικασιών που συνεπάγονται δεσμευτικές αποφάσεις» που προβλέπονται στο τμήμα 2 του XV μέρος της σύμβασης. Από την άποψη αυτή, δύο κύριες κατηγορίες διαφορών εντοπίστηκαν. Η πρώτη κατηγορία περιλαμβάνει επείγουσες διαφορές που απαιτούν άμεση δράση και έχει συνεπώς διαδικαστικό χαρακτήρα. Η δεύτερη κατηγορία αφορά την ουσία της διαφοράς. Κατά συνέπεια, η διατριβή χωρίζεται σε δύο μέρη: «Οι διαδικασίες» (που αποτελείται από δύο κεφάλαια: (1) την ταχεία απελευθέρωση πλοίων ή/και πληρωμάτων και (2) προσωρινά μέτρα) και "Η ουσία" (που αποτελείται από δύο κεφάλαια: (1) επίλυση διαφορών θαλασσίων οριοθετήσεων και (2) η Σύμβαση και η επίλυση των διαφορών (μέσω αυτής), στο πλαίσιο του γενικού διεθνούς δικαίου). Προέκυψαν τα ακόλουθα συμπεράσματα: Η λειτουργία του συστήματος επίλυσης των διαφορών βάσει της Σύμβασης μετά την έναρξη ισχύος της απέδειξε ότι οι υποχρεωτικές διαδικασίες έχουν εφαρμοστεί κατά κύριο λόγο εξαιτίας της αυτόματης προεπιλογής τους ή της επικουρικής δικαιοδοτικής βάσης. Παρ 'όλα αυτά, η λειτουργία αυτών των διαδικασιών δεν οφείλεται μόνο σε αυτό το είδος της δικαιοδοσίας. Ούτε είναι σωστό να ειπωθεί ότι τα κράτη μέλη είναι δύσπιστα ως προς τις υποχρεωτικές διαδικασίες της Σύμβασης, και ιδίως των ITLOS, ή ότι τα κράτη μέλη είναι απρόθυμα να υποβάλουν τις διαφορές τους σε αυτές τις διαδικασίες. Τα όργανα της Σύμβασης έχουν παίξει σημαντικό ρόλο όχι μόνο εκδικάζοντας τις διαφορές. Η ίδια η ύπαρξή τους έχει βοηθήσει στην επίλυση πολλών διαφορών που υπόκεινται στις υποχρεωτικές διαδικασίες και έχει κάνει τα μέρη πιο διαλλακτικά. Επιπλέον, εμπόδισε πολλές διαφορές από το να υποβάλλονται στην υποχρεωτική διαδικασίες καθώς επιλύθηκαν με άτυπα μέσα. Οι φόβοι που συνδέονται με την αύξηση των διεθνών επιδικάσεων σύμφωνα με το δίκαιο της θάλασσας (διαδικαστικός και ουσιαστικός κατακερματισμός του διεθνούς δικαίου), αποδείχθηκαν υπερβολικοί ή αδικαιολόγητοι. Συνολικά, το σύστημα επίλυσης των διαφορών βάσει της Σύμβασης είχε μεγάλη επιτυχία και λειτουργεί με πολύ ικανοποιητικό και αποτελεσματικό τρόπο, έστω και αν δεν έχει μέχρι στιγμής χρησιμοποιηθεί σε πλήρη ταχύτητα
Σαρακατσαναίοι της Φθιώτιδας, η διαμόρφωση της μουσικοχορευτικής ταυτότητας των νέων ηλικίας 10-15 ετών σε σχέση με τις προηγούμενες γενιές
Authors: Μαντζούκας Χρήστος
Published: August 2021

Ο παραδοσιακός χορός και η μουσική που τον συνοδεύει, υποδηλώνουν την κοινωνική πρακτική. Διαμορφώνονται σύμφωνα με τους τρόπους ερμηνείας και έκφρασης που εκτιμά η κοινωνία, οι οποίοι εξαρτώνται άμεσα από τις επερχόμενες μεταβολές στη δομή και τις αντιλήψεις της. Η ιδιότητά τους να εντοπίζονται ως εκφράσεις του παρόντος αλλά και του εκάστοτε παρελθόντος μιας κοινωνίας και να ξετυλίγουν την κοινωνική και πολιτισμική ιστορία ενός τόπου, τα καθιστά μέσα που παρέχουν πληροφοριακά στοιχεία για την πολιτισμική ταυτότητα της κοινωνικής ομάδας αλλά και των ανθρώπων που τα χρησιμοποιούν. Η πολιτισμική ταυτότητα δεν είναι σταθερή στο χρόνο. Συνεχώς διαμορφώνεται και μεταλλάσσεται σύμφωνα με τις συντελούμενες κοινωνικοοικονομικές μεταβολές. Η παρούσα ερευνητική προσπάθεια έχει ως στόχο να διερευνήσει τη διαμόρφωση της μουσικοχορευτικής ταυτότητας των νέων Σαρακατσαναίων ηλικίας 10-15 ετών στην περιοχή της Φθιώτιδας και να εντοπίσει τους παράγοντες που συνέβαλαν σε αυτή τη διαμόρφωση. Ακόμη, γίνεται συσχέτιση αυτής της ταυτότητας, μέσα από μια συγχρονική και διαχρονική εξέταση, με τη μουσικοχορευτική ταυτότητα των προηγούμενων γενιών για να εντοπιστούν οι αλλαγές που επήλθαν. Η συλλογή των δεδομένων βασίστηκε σε ποιοτικές και ποσοτικές μεθόδους. Ως μεθοδολογικά εργαλεία της επιτόπιας εθνογραφικής έρευνας που διεξήχθη, χρησιμοποιήθηκαν το ερωτηματολόγιο, οι προσωπικές συνεντεύξεις και η συμμετοχική παρατήρηση σε συνδυασμό με τη μελέτη των γραπτών πηγών. Η στατιστική ανάλυση των δεδομένων έγινε με το σύστημα SPSS 15.0 for Windows. Χρησιμοποιήθηκε μέγεθος δείγματος 631 ατόμων, στο οποίο περιλαμβάνονταν τέσσερις ηλικιακές ομάδες, τα παιδιά 10-15 ετών, η τρίτη γενιά, η δεύτερη γενιά και η πρώτη γενιά, όπως αυτές καθορίστηκαν στη συγκεκριμένη εργασία. Μέσα από τα αποτελέσματα της έρευνας διαφαίνεται ότι υφίστανται σημαντικές διαφορές μεταξύ της μουσικοχορευτικής ταυτότητας των νέων Σαρακατσαναίων ηλικίας 10-15 ετών και των προηγούμενων γενιών. Η διαφοροποίηση σχετίζεται με τον τρόπο με τον οποίο μεταδόθηκε στην ηλικιακή ομάδα των παιδιών 10-15 ετών η μουσικοχορευτική παράδοση των Σαρακατσαναίων και με την επίδραση που άσκησαν στις μουσικοχορευτικές της επιλογές τα σύγχρονα μουσικοχορευτικά πρότυπα, τα οποία επικρατούν στη σημερινή εποχή. Οι σημαντικότεροι παράγοντες που επέδρασαν στη διαμόρφωση της μουσικοχορευτικής ταυτότητας των νέων ηλικίας 10-15 ετών, είναι ο πολιτιστικός σύλλογος, τα σύγχρονα πολιτισμικά πρότυπα και η αλλαγή του ρόλου του μουσικοχορευτικού φαινομένου στη σημερινή εποχή. Από τα συμπεράσματα της έρευνας επιβεβαιώνεται η άποψη ότι το μουσικοχορευτικό φαινόμενο είναι ιστορικά και κοινωνικά προσδιορισμένο, αφού η μουσικοχορευτική ταυτότητα των νέων Σαρακατσαναίων ηλικίας 10-15 ετών μεταβλήθηκε με την αλλαγή των κοινωνικών συνθηκών.
Η προκαλσιτονίνη και τα αντιγόνα μυκήτων ως βιολογικοί δείκτες πρώιμης διάγνωσης και πρόγνωσης βακτηριακών και μυκητιακών λοιμώξεων σε ουδετεροπενικούς και μη ουδετεροπενικούς ασθενείς
Authors: Χριστοφιλοπούλου Σοφία
Published: August 2021

Ο σκοπός της μελέτης ήταν να μελετηθεί ο ρόλος της προκαλσιτονίνης (PCT), της CRP και των αντιγόνων μαννάνη (CM) και γαλακτομαννάνη (GM) στις βακτηριακές και μυκητιακές λοιμώξεις σε ουδετεροπενικούς και μη ουδετεροπενικούς ασθενείς. Για την μέτρηση της PCT χρησιμοποιήθηκε η μέθοδος της ανοσοχημειοφωταύγειας, για την CRP της νεφελομετρίας ενώ για τα αντιγόνα η μέθοδος Platelia Elisa παρατηρήθηκαν χαμηλές τιμές PCT τις πρώτες ημέρες της λοίμωξης, στους ασθενείς με συστηματική ασπεργίλλωση και συστηματική καντιντίαση ενώ βρέθηκαν υψηλές τιμές PCT (>1 ng/ml) στους ασθενείς με gram(-) βακτηριαιμία και σοβαρή σήψη. Η μελέτη των αντιγόνων για την διάγνωση της μυκητίασης έδωσε μέτρια διαγνωστική αξία που βελτιώθηκε όταν συνδυάστηκαν οι μετρήσεις τους με τις τιμές της PCT την 1η ημέρα του πυρετού. Αυξημένες τιμές PCT (>1 ng/ml) την 10η ημέρα του πυρετού καταδεικνύουν 4 φορές αυξημένη θνητότητα στους ασθενείς με μυκητίαση. Συμπεραίνουμε ότι στις μυκητιάσεις παρατηρούνται χαμηλές τιμές PCT εκτός αν υπάρχει δυσμενή εξέλιξη, ενώ ο συνδυασμός της PCT και των αντιγόνων είναι καλύτερος δείκτης διάγνωσης.
Εργαλείο για αντικειμενικοποίηση της επιλογής νέων χώρων διάθεσης απορριμμάτων
Authors: Βασίλογλου Βασίλειος
Published: August 2021

Στόχος της διδακτορικής διατριβής είναι η αντικειμενικοποιηση της λήψης απόφασης για επιλογή νέων χωρών οιαθεσης απορριμμάτων με επίοίωςη εςασφαΛ,ισης της ευρύτερης ουνατης κοινωνικής συμμέτοχης και αποδοχής Δυο είναι τα κυρία πρωτότυπα σημεία της Διατριβής1 Κατασκευή ενός πρωτόγνωρου εργαλείου επιλογής νέων χωρών διάθεσης απορριμμάτων το οποίο σε πρώτη φάση βαθμονομείται απο ουοετερη ομαοα εμπειρογνωμόνων με διαδικασία διάφανη και αντικειμενική σε οευτερη φάση βοήθα τους κατά τεκμήριο μη ειδικούς άλλα υπευθύνους λήψης απόφασης (εκλεγμένους τοπικούς φορείς τεχνικους κ α ) να βαθμολογούν σωστά τους υποψήφιους χώρους διάθεσης απορριμμάτων και σε τρίτη φάση εξάγειαυτόματα το πλέον αντικειμενικό αποτέλεσμα Το προτεινόμενο εργαλείο / πρόγραμμα εφαρμόστηκε για την αςιολογηση εξι υποψήφιων χωρών διάθεσης στους Νομούς Καρδίτσας και Τρικάλων2 Ανάπτυξη νέας μεθόδου Πολυκριτηριας Ανάλυσης Μέθοδος «Καθαρής Εκτίμησης» Η μέθοδος αυτή αναπτυχθηκε προκείμενου να υποστηρίζει το προτεινόμενο εργαλείο άλλα είναι ανεςαρτητη αυτού και επομένως μπορεί να τύχει εφαρμογής και σε άλλες δραστηριότητες της κοινωνικής και οικονομικής ζωής για την αντιμετώπιση προβλημάτων λήψης απόφασηςΑλλες πρωτοτυπίες που εισάγονται στη οιατριβη αυτή είναι οτι• Προσδιορίζονται και αναλύονται τα αναγκαία κριτήρια για την προεπιλογή αξιολόγηση και τελική επιλογή των υποψήφιων χωρών διάθεσης απορριμμάτων συμφωνά με τις περιβαλλοντικές συνθήκες και τις διεθνείς απαιτήσεις υγιεινής Ακόμη καθορίζεται η βαρύτητα του κάθε κριτηρίου και προτείνεται ανα κριτήριο η αντίστοιχη βαθμολογια κατάταξης των υποψήφιων περιοχώνΟρίζονται αναλυτικά οι θεμελιώδεις Ενέργειες - Δράσεις που είναι απαραίτητες για την ίδρυση ενός Φορέα διαχειρισης στέρεων απορρίμματος και επιλογής νέου χώρου διάθεσης συμφωνά με τις αρχές του εφαρμοσμένου Project Management και της ισχύουσας Ελληνικής Νομοθεσίας.
Πειραματική σήψη από ευαίσθητα και ανθεκτικά στελέχη escherichia coli
Authors: Σαμπράκος Λάμπρος
Published: August 2021

Σκοπός: Να εκτιμηθεί η αποτελεσματικότητα της κλαριθρομυκίνης σαν ανοσοπαρέμβαση στην πειραματική σήψη από Escherichia coli.Σχεδιασμός: Εφαρμογή σε 75 κονίκλους. Από αυτά τα 5 χρησιμοποιήθηκαν για προκατακτική φαρμακοκινητική μελέτη και τα υπόλοιπα 70 διαχωρίστηκαν σε 7 ομάδες των 10 που έλαβαν θεραπεία (από την A έως την Ζ).Ομάδες: Η A ομάδα ελέγχου - Οι ομάδες Β έως Δ χορήγηση θεραπείας παράλληλα με την βακτηριακή πρόκληση ως ακολούθως : Ομάδα Β: χορήγηση κλαριθρομυκίνης - Ομάδα Γ: χορήγηση αμικασίνης - Ομάδα Δ: χορήγηση και των δύο παραγόντων - Ομάδες Ε-Ζ: η χορήγηση θεραπείας με την εγκατάσταση πνευμονικού οιδήματος σχετιζόμενου με την σήψη ως ακολούθως: ομάδα Ε: κλαριθρομυκίνη, ομάδα ΣΤ’: αμικασίνη, Ομάδα Ζ’ : και οι δύο παράγοντες.Διενεργηθείσες μετρήσεις: Εκτίμηση επιβίωσης, ενδοτοξίνες ορού (LPS), παράγοντας νεκρώσεως-α (TNFa) και μαλονοδιαλδεύδη (MDA), η δράση της μονοκυτταρικής κασπάσης-3 και βιώσιμες μετρήσεις βακτηρίων από διάφορα δείγματα ιστών.Τα αποτελέσματα : Οι κυριότερες βιωσιμότητες των ζώων των ομάδων A, Β, Γ, Δ, Ε, ΣΤ και Ζ ήταν 2.51, 16.00, 13.45, 11.75, 7.60, 10.25 και 11.40 ημέρες. Οι ενδοτοξίνες του ορού ήταν παρεμφερείς σε όλες τις ομάδες σε οποιοδήποτε χρόνο δειγματοληψίας. Ο TNFa και η MDA του ορού, η δράση της κασπάσης-3 των μονοκυττάρων της ομάδας Α, αυξήθηκαν ανεξαρτήτως χρόνου. Αντιθέτα, δεν ανιχνεύθηκαν αυξήσεις στις ομάδες Β, Γ και Δ. Το πνευμονικό οίδημα μετά από 6 ώρες από τον χρόνο95εγχορήγησης συνοδευόταν από αύξηση του TNFa και της MDA του ορού καθώς και της δράσης της κασπάσης-3 των μονοκυττάρων. Η χορήγηση της κλαριθρομυκίνης μείωσε όλες αυτές τις τιμές. Το βακτηριακό φορτίο που ανιχνεύτηκε σε φλεγμονώδη νεφρό, ήπαρ, σπλήνα, πνεύμονα και στις μεσεντέριες λεμφαδενοειδείς καμπές τόσο σε νεκρά όσο και σε νεκροτομημένα ζώα ήταν χαρακτηριστικά μειωμένο σε όλες τις ομάδες που είχαν λάβει θεραπεία σε σχέση με την ομάδα ελέγχου Α.Συμπεράσματα: Η ενδοφλέβια χορήγηση κλαριθρομυκίνης αποτελεί έναν ισχυρό ανοσοτροποποιητικό παράγοντα για την διευθέτηση της σήψης. Η αποτελεσματικότητά της αποδείχθηκε όταν χορηγήθηκε μετά την εκδήλωση πνευμονικού οιδήματος οφειλομένου στην ήδη εγκατασταθείσα σήψη. Τα εκτεθέντα παραπάνω αποτελέσματα, εντείνουν την ανάγκη για την διενέργεια περαιτέρω κλινικής έρευνας για την θεραπεία της οφειλόμενης στα Gram-αρνητικά βακτήρια σήψης.